Morten Bødskov (S), 2013-02-26:
Tak for det, formand.
Og tak for en rigtig god debat.
Det er jo en debat, vi nu har haft tre gange her inden for den seneste tid, om offentlighedsloven, og det er jeg bestemt meget tilfreds med, for det er en vigtig lov og det er vigtigt, at vi selvfølgelig får den grundigt diskuteret her i Folketinget.
De mange spørgsmål og indlæg, der har været her i dag, vidner selvfølgelig om en stor interesse for den kommende offentlighedslov.
Det glæder mig selvfølgelig som justitsminister.
Som det også er fremgået i dag, har regeringen jo indgået en bred politisk aftale med Venstre og De Konservative om en ny offentlighedslov.
Pointen er jo, at den skal afløse den nugældende offentlighedslov, der, som det også er fremgået af debatten, er fra tilbage i 1985.
Lovforslaget er jo baseret på lovudkastet i Offentlighedskommissionens betænkning.
Kernen er, at lovforslaget på en lang række punkter udbygger den gældende offentlighedslovs grundlæggende princip om åbenhed og demokratisk kontrol med den offentlige forvaltning.
Ændringer af det, vi taler om her i dag, nemlig offentlighedsloven, er bedst, når de bliver lavet med brede flertal i Folketinget, så de fælles spilleregler for offentlighed i forvaltningen og ikke mindst kontrol med magthaverne er bredt anerkendt og accepteret og også bredt forankret på tværs af politiske skel.
Derfor er jeg selvfølgelig også meget tilfreds med, at mere end to tredjedele af Folketingets mandater står bag forslaget til en ny offentlighedslov.
Som alle ved, har der været en stor debat om den nye offentlighedslov, og det er i den forbindelse værd at minde om, at der allerede i den gældende lov findes regler, der begrænser adgangen til aktindsigt.
Som bekendt har debatten navnlig drejet sig om den såkaldte ministerbetjeningsregel.
Der blev bl.a. peget på, at reglen var for upræcis og kunne opfattes som en blankocheck til at meddele afslag på aktindsigt.
Begrebet ministerbetjening er taget ud af selve lovteksten.
I stedet står der direkte i bestemmelsen, hvornår dokumenter kan undtages fra aktindsigt.
Samtidig er det gjort meget klart, at reglen skal bruges restriktivt og ikke er et tag selv-bord for centraladministrationen til at forhindre åbenhed.
Formålet med reglen er, at en minister og embedsmændene får et rum, hvor der kan være fortrolighed omkring de politiske processer.
Det er der behov for.
Det handler jo om at sikre, at skiftende regeringer kan fungere og modtage en tilstrækkelig kvalificeret rådgivning.
Det er forudsætningen for, at vi har et velfungerende regeringsapparat.
Der er grund til at fremhæve, at den nye offentlighedslov lægger op til væsentlige forbedringer af åbenheden i forvaltningen.
Det kan f.eks. nævnes, at den nye offentlighedslov i modsætning til i dag også vil gælde for selskaber, hvor det offentlige har en betydelig ejerdel, ligesom Kommunernes Landsforening og Danske Regioner fremover vil være omfattet af loven.
I modsætning til i dag vil man efter den nye lov kunne få aktindsigt i såkaldte bødeforelæg, som selskaber har vedtaget i forhold til f.eks. Arbejdstilsynet, fødevare- eller miljømyndighederne.
Det betyder f.eks., at hvis en virksomhed har vedtaget et bødeforlæg for at overtræde arbejdsmiljøloven, fordi en byggeplads ikke er indrettet sikkerheds- eller sundhedsmæssigt fuldt forsvarligt, så er der som udgangspunkt adgang til aktindsigt i bødeforlægget.
Jeg kan også pege på, at man fremover også vil kunne få aktindsigt i myndighedernes såkaldte interne faglige vurderinger, der foreligger i endelig form, ligesom det også er tydeliggjort, at der er adgang til eksterne faglige vurderinger.
Det betyder, at offentligheden i videre omfang nu kan få aktindsigt i sagkyndiges udtalelser om f.eks. videnskabelige eller tekniske forhold.
Så alt i alt er det et lovforslag til en ny offentlighedslov, som er en historisk lov, og som øger åbenheden i den offentlige forvaltning.
Jeg må konstatere med tilfredshed, at altså mere end to tredjedele af Folketingets medlemmer står bag den politiske aftale, som danner grundlag for det lovforslag, som regeringen har til første behandling her i dag.
Med de bemærkninger vil jeg endnu en gang takke ordførerne for de forskellige indlæg, der har været.
Jeg ser bestemt frem til den videre behandling her i Folketinget og står naturligvis til rådighed for besvarelse af de spørgsmål, der måtte være under Folketingets udvalgsarbejde med sagen.